FI Euroopan unionin virallinen lehti C 307/3

KOMISSION LAUSUNTO,

annettu 27 päivänä marraskuuta 2008,

Euroopan parlamentin ja neuvoston direktiivin 98/37/EY 7 artiklan soveltamisesta Unkarin viranomaisten toteuttamaan POWER GT -merkkistä kulmahiomakonetta koskevaan kieltotoimenpiteeseen MD-2007-138

(ETA:n kannalta merkityksellinen teksti)

(2008/C 307/02)

1. Unkarin viranomaisten ilmoitus

Koneita koskevan jäsenvaltioiden lainsäädännön lähentämisestä annetun direktiivin 98/37/EY 2 artiklan 1 kohdassa säädetään, että jäsenvaltioiden on toteutettava kaikki tarvittavat toimenpiteet sen varmistamiseksi, että direktiivin soveltamisalaan kuuluvat koneet voidaan saattaa markkinoille ja ottaa käyttöön ainoastaan, jos ne eivät vaaranna ihmisten, ja joissain tapauksissa kotieläinten, terveyttä ja turvallisuutta eivätkä omaisuutta silloin, kun ne asennetaan ja huolletaan asianmukaisesti ja kun niitä käytetään niille suunniteltuun tarkoitukseen.

Direktiivin 7 artiklan 1 kohdassa säädetään, että jos jäsenvaltio toteaa, että koneet, joissa on CE-merkintä ja joita käytetään suunnitellun tarkoituksen mukaisesti, ovat omiaan vaarantamaan ihmisten ja joissain tapauksissa kotieläinten tai omaisuuden turvallisuuden, sen on toteutettava tarvittavat toimenpiteet koneiden poistamiseksi markkinoilta, niiden markkinoille saattamisen, käyttöön ottamisen tai käytön kieltämiseksi taikka niiden vapaan liikkuvuuden rajoittamiseksi. Jäsenvaltion on ilmoitettava komissiolle viipymättä tällaisista toimenpiteistä ja perusteltava päätöksensä.

Unkarin viranomaiset ilmoittivat 23. heinäkuuta 2007 Euroopan komissiolle kieltotoimenpiteestä, jolla kielletään POWER GT -merkkisen PG-AG 0110 -tyyppisen kädessä pidettävän sähkökäyttöisen kulmahiomakoneen saattaminen markkinoille. Tätä kulmahiomakonetta valmisti Zheijang Wuyi Gongli Electric Machine Co., Ltd, Feng Huang Shan Industrial Zone, Dong Gan, Wuyi County, Zheijang 321201, Kiina, ja sen jakelusta vastasi Remond Hungary Kft., H-1211 Budapest, Déli út 15/A.

Direktiivin 7 artiklan 2 kohdassa säädetään, että komissio ilmoittaa asianomaisia osapuolia kuultuaan, katsooko se toimenpiteen olevan perusteltu. Jos toimenpide todetaan perustelluksi, komissio ilmoittaa asiasta jäsenvaltioille, jotta ne voivat ryhtyä kyseisen laitteen suhteen asianmukaisiin toimiin niille 2 artiklan 1 kohdan mukaan kuuluvien velvollisuuksien mukaisesti.

2. Unkarin viranomaisten esittämät perustelut

Unkarin viranomaisten toteuttamaa toimenpidettä perusteltiin sillä, että kyseinen kulmahiomakone ei ole seuraavien direktiivin 98/37/EY liitteessä I vahvistettujen olennaisten terveys- ja turvallisuusvaatimusten mukainen (viittaus yhdenmukaistettujen eurooppalaisten standardien EN 50144-1:1998 — Sähkömoottorikäyttöisten käsityökalujen turvallisuus — Osa 1: Yleiset vaatimukset ja EN 50144-2-3:2002 — Kädessäpidettävien moottorikäyttöisten sähkötyökalujen turvallisuus — Osa 2–3: Hiomakoneiden, lautashiomakoneiden ja kiillotuskoneiden erityisvaatimukset eritelmiin):

1.5.1 Sähköstä aiheutuvat vaarat ja 1.5.6 — Palovaara

Laitteen sisällä olevat kiinnittämättömät johdot saattavat aiheuttaa oikosulun, mikä voi johtaa palovaaraan.

1.7.3 Merkinnät

Tuotteeseen kiinnitetyt merkit eivät olleet tarpeeksi kestäviä.

3. Komission lausunto

Komissio kirjoitti 15. marraskuuta 2007 Remond Hungary Kft.:lle ja kehotti sitä toimittamaan Unkarin viranomaisten määräämää toimenpidettä koskevat huomautuksensa.

Tähän mennessä ei ole saatu vastausta.

Euroopan komissiolle toimitettu asiakirja-aineisto sisälsi kuitenkin Remond Hungary Kft.:n Unkarin viranomaisille osoitetun, 7. maaliskuuta 2007 päivätyn kirjeen, jossa todetaan, että yritys ei voi toimittaa kyseistä kulmahiomakonetta koskevaa vaatimustenmukaisuustodistusta, koska todistusta ei koskaan saatu kiinalaiselta valmistajalta. Tästä syystä yritys oli jo kehottanut asiakkaitaan vetämään kyseisen kulmahiomakoneen pois markkinoilta eikä pystynyt selittämään, miksi joitakin laitteita oli vielä markkinoille Unkarin viranomaisten toteuttaessa toimenpiteensä.

Saatavilla olevan tiedon perusteella komissio katsoo Unkarin viranomaisten osoittaneen, ettei rajoitustoimenpiteen kohteena oleva laite täytä edellä mainittuja olennaisia terveys- ja turvallisuusvaatimuksia. Nämä vaatimustenvastaisuudet aiheuttavat vakavan vaaran laitteen käyttäjille.

Noudatettuaan vaadittua menettelyä komissio katsoo täten, että Unkarin viranomaisten toteuttama toimenpide on perusteltu.